Nóg ‘n rooftog by die Glen-winkelsentrumDie Glen-winkelsentrum. Foto: Facebook “Die verdagtes het selfone gesteel en van die toneel gevlug,” het kapt. Doniah Mothutsane, woordvoerder van die polisie, gesê. Mothutsane sê daar is geen skote afgevuur nie en dat niemand tydens die voorval beseer is nie. “Niemand is nog in hegtenis geneem nie en ons ondersoek die saak.” Sy kon nie bevestig wat die waarde is van die selfone wat gesteel is of die aantal mense wat by die rooftog betrokke was nie. Dit is die vierde rooftog by die Glen-winkelsentrum die afgelope jaar. ŉ Veiligheidsbeampte is verlede maand geskiet en gewond toe sewe gewapende mans op die iStore-winkel toegeslaan het. Die verdagtes het met ŉ onbekende aantal elektroniese ware gevlug. Die Samsung-winkel is op 30 Julie beroof. Personeel is vasgebind en in ŉ kantoor agter in die winkel toegesluit terwyl die rowers met voorraad en kontant gevlug het. Die Vodacom-winkel is op 18 November verlede jaar beroof. Die rowers het skote in die parkeerarea afgevuur na die rooftog.